Addio O Dio (Nhar l-Għabex ta' l-Idoli) Ħa jiddu jixegħlu wċuħna leqqiena f'tempji tax-xmux u l-istilel dehbiena. Għax max-xfiq ixxabbatna fit-tlellix tad-dehen u l-frisk nilqgħu fostna l-anti-krist f'nhar il-għabex ta' l-idoli. Ħa jiddu jinxtegħlu l-iġsma leqqiena fl-imqades tax-xmux u l-qmura dehbiena. Għax fuq it-Tabor tlajna ġgajta għatxana, ġgajta mxajtna biex inxerrdu fjuri skuri quddiem il-qabar t'alla. Kevin Saliba Prometju l-Ħali ... u ma flaħtx iktar interraq madwar is-soltu nar li ħsibt li ksibt fil-linji rqaq tat-toroq u sqaqien barranin... u xufftejn ma' widnejn gerrmu kelmtejn: "Dak hu dak it-tali, dak hu Prometju l-Ħali; dak hu dak li ġie lura inaqqar il-frak u jaħbi l-ħmura mit-tbenġil tad-daqqiet ta' skiet." ... u xi ħsibt li se ssib met' erġajt qrib il-qraba u tfulitek? L-għadam ta' ħajtek? Leħen missierek isaħħanlek widintek? Kantuniera minn fejn tidher farka baħar, sa biex ninsa, sa biex niftakar... u xufftejn ma' widnejn igerrmu kelmtejn: "Dak hu dak it-tali, dak hu Prometju l-Ħali; dak hu dak li jomgħod il-frak li waqgħu mill-bniedem li kien." Alex Vella Gera U niġi nfittxek Iċċempel. Niġi nfittxek. Malli tiftaħli l-bieb, nitlef, fil-ġmiel ta' wiċċek, ir-ruħ, il-qlugħ, il-ħsieb. Nitlaq kollox għalik. It-tfajla tal-ġurnata, il-wens tas-solitudni, il-vrus li nqaxt fuq blata. Das-seklu li għadu jibda, miżgħud bl-inbiħ tal-klieb, iġegħilni nkompli nħabrek kif nista' biex nitjieb, u għalkemm naf li ma rridx nibni mrammti fuq artek, niġi għandek bħallikieku se nsib is-skiet f'kamartek. U nerġa' niġi nfittxek, ħa nkompli nfannad fik, għax fik niftaħ għeluqi, għax fik nilmaħ għeruqi, għax kewntek ħalla baħar li tqallibni u li ttuqni, das-seħer li għandek fuqi bħal imwieled mill-kwiekeb iżommni fuq saqajja, dil-qalb mikruma għalik teħtieġek bejn dirgħajja, u hawn, arani, riekeb xewqa tnemnem fid-demm, għajnejk jimlew kull m'hemm, did-dgħajsa sejra tegħreq sakemm il-lejl jintemm. Antoine Cassar In-nies li ġew wara nieżla x-xemx sajfija titħaxken ma' djul iż-żebbuġ trott ġebli biss jikser il-ħemda ta' tokki ta' qanpiena mbiegħda tal-paternoster ħmara bil-buli sabi lewn it-tub fil-benniena ta' daharha ġismu qrempuċ imqajjem għar-ritmu tat-trott u l-ħarex tal-ġilda ta' taħtu ma rax il-folla nies tinġema' fil-qala sibbien milwija tnejn wara s-sejjieħ jissajjaw il-ħelu ta' nisa sbieħ nofshom għarwiena u togħma ta' melħ iħaffru t-toqob fil-ħamrija tqaxqax u jaħxuhom għattaparsi n-nisa sbieħ ta' fuq il-blat la n-nisa u anqas is-sibbien ma raw il-folla tinġema' fil-qala żengulija origami issewwed kontra l-qaws tax-xemx fi nżulha xprunara klandestini għar-rmonk għad-diqa ddisprata għall-għarqa ta' l-eżilju għall-minġel u l-martell tal-kattoliċi ferventi tal-gżira ta' san pawl waslu l-qala fuq skoll ta' qalb tajba imma but vojt qabbdulhom huġġiega ħa jisħnu u nbeżqet il-lifgħa min-nar la subien rekbin il-ħmir la sibbien jitkagħbru wara s-sejjieħ la nisa lewn il-qamħ la għajn qatt ma rat la widna qatt ma semgħet x'lesta alla għal dawk li vvintawh Albert Marshall Jane Marshall (qarrejja) Mark Vella (qarrej) Is-sagħtar miet U s-sagħtar miet, hekk xtaq, hekk ried. Ma riedx li jgħix ġo ġnien. Ix-xagħri ried, il-ftuħ ... ... ma riedx ilqugħ. Qatt ma kidduh: ir-riħ, ir-raxx tal-baħar, ix-xita u r-ragħad, għax kien imqabbad sew, bl-għeruq fil-blat. Ikiddu biss l-għeluq. Ma riedx ... ... ma riedx li jgħix ġo ġnien. U s-sagħtar miet, hekk ried. Stephen Gatt Via Fori Imperiali, Wara l-Kunċert Minn tletin metru bogħod, fondoq ta' koppji jbusu d-dalma ta' l-akaċji li jifridna, fil-belt imqarba tfarfar l-iscooters minn fuq wiċċha biex tara aħjar, ħarisna lejn is-skiet ta' xulxin u fettlilna niksruh bl-istess qoffa nifs mimli dħaħen... Time it was, and what a time it was, it was: u anke l-qamar ostra, li jħobb jgħaddi ż-żmien bina u jilbes ta' fetu ġdid imgeddes fil-lejl, illejla neża' għarwien u ġera wara d-dalma b'sormu barra, a time of innocence, a time of confidences Aħna għollejna l-pali ta' jdejna u nħsadna għax inzertaw l-istess kulur bħal tiegħu u bħal ta' ġisem il-fdaljiet mixgħula, bħal xagħar garfunkel jgħarrex qalb il-folla ħa jara jsibx il-muża li ħarbitlu. Long ago it must be, I have a photograph Ħarisna lejn is-sikta ta' xulxin u ndunajna, mill-kwiet tal-fdaljiet mixgħula warajna li t-tifkiriet l-aħjar kif jagħmlu l-kbar narmuhom qabel l-ewwel kantuniera mbagħad għada naraw, mid-dlam taċ-ċimiterji tar-ritratti jirnexxilniex niskopru l-fjura safra li xtrajna biex inpaxxu pakistani, u nbellgħuha 'l xulxin li għad xi darba infissdu lil xulxin ma' l-istess diska... intant dit-triq timtedd, kitarra għajjiena, u l-qamar sab relikwa fejn jistaħba, imma dat-tifel fqir li jħobbok għadu jqalleb fil-bongs u l-fliexken ħodor għal xi lejla li tilqgħu bħal daru, li tmellislu xagħru, li tiżfen u tkanta l-istess storja bħalu. Preserve your memories, they're all that's left you Norbert Bugeja u "Simon & Garfunkel" * * * * * * * * * * sittalive iroddu ħajr speċjali lil Carmen Borg, Claudine Camilleri, Nadja Chetcuti, Raymond Pisani, Ivan Said u lil Monique Troisi. Jirringrazzjaw ukoll lil kull min attenda għal din l-ewwel lejla ta' qari ta' poeżija Maltija fil-Lussemburgu. Nispera li nerġgħu niltaqgħu ma ndumux.
Sitta live - Xi ritratti u poeżiji